b'\n_START_ARTICLE_\nHidrauli\xc4\x8dki krug\n_START_SECTION_\nDijelovi armature hidrauli\xc4\x8dkog pogona\n_START_PARAGRAPH_\nUgradnjom priklju\xc4\x8dka koji se zavr\xc5\xa1ava navojem na kraju cijevi, cijev je spremna za ugradnju u hidrauli\xc4\x8dku instalaciju. Da bi se omogu\xc4\x87ilo spajanje dijelova hidrauli\xc4\x8dkog pogona, razvijen je niz dijelova: spojnice, ra\xc4\x8dve, koljena, pro\xc5\xa1irenja ili su\xc5\xbeenja. Nazivni proto\xc4\x8dni otvori, priklju\xc4\x8dni navoji, kao i radni tlakovi tih dijelova odgovaraju standardima HRN L.N1.027 i HRN L.N1.028.\n_START_SECTION_\nSavitljivi cjevovod\n_START_PARAGRAPH_\nSavitljivi cjevovodi su "nu\xc5\xbeno zlo" bez kojega se ne mo\xc5\xbee u hidrauli\xc4\x8dkim pogonima. Izra\xc4\x91uju se od gume i razli\xc4\x8ditih sinteti\xc4\x8dkih materijala. Oja\xc4\x8dani su odgovaraju\xc4\x87om armaturom prema zadanom tlaku. Omogu\xc4\x87uju prijenos hidrauli\xc4\x8dke energije gdje to nije mogu\xc4\x87e krutim cjevovodima. Savitljivi su, elasti\xc4\x8dni i mogu se prilagoditi prema radnom stroju. Grade se za niske, srednje i visoke tlakove. Osjetljivi su na vibracije. Podlo\xc5\xbeni su starenju (guma i neki plastifikatori mijenjaju osobine zbog starenja). Lako se o\xc5\xa1te\xc4\x87uju s vanjske strane. Postoji mogu\xc4\x87nost loma zbog zamora materijala i nepravilne ugradnje. Radni vijek savitljivih cijevi je ograni\xc4\x8den. Savitljive gumeno-armirane cijevi su elasti\xc4\x8dne i stla\xc4\x8divost hidrauli\xc4\x8dkog ulja u hidrauli\xc4\x8dkom pogonu se nekontrolirano mijenja, \xc5\xa1to mo\xc5\xbee izazvati vibracije izvr\xc5\xa1nih motora u sustavu. _NEWLINE_Elasti\xc4\x8dnost savitljivih cjevovoda mo\xc5\xbee biti iskori\xc5\xa1tena za akumulaciju hidrauli\xc4\x8dke energije i za kompenzaciju kratkotrajnih udara tlaka (kao kod hidrauli\xc4\x8dkog akumulatora). Nazivni proto\xc4\x8dni otvori savitljivih cjevovoda odgovaraju standardu HRN L.N1.028. Nazivni proto\xc4\x8dni otvor izabire se na osnovi zadanog protoka, radnog tlaka i dopu\xc5\xa1tene brzine strujanja. Krajevi savitljivih cjevovoda zavr\xc5\xa1avaju standardnim navojem. Velika pa\xc5\xbenja se mora posvetiti pravilnoj ugradnji savitljivih cijevi. Nepravilno ugra\xc4\x91ena savitljiva cijev nije pouzdana i vijek trajanja joj je vi\xc5\xa1estruko kra\xc4\x87i.'